Жил Дельоз
НИЦШЕ[footnoteRef:1] [1:  С първата си книга за Ницше (Gilles Deleuze, Nietzsche, PUF, 1965) Жил Дельоз заявява своя траен интерес към живота и творчеството на философа, давайки оригинална интерпретация в посоката, очертана от самия Ницше: философията е преди всичко интерпретация. Неголямото изследване има интересна структура и включва освен биографична част тънък анализ на ницшеанската философия, речник на основните персонажи у Ницше и специално подбрани откъси от негови произведения.  – Бележка и превод от френски по посоченото издание (p. 17 - 23; 62-70): Лидия Денкова. ] 


Философията
Ницше въвежда във философията два начина на изразяване, афоризма и поемата. Самите тези форми съдържат ново схващане за философията, нов образ на мислителя и на мисълта. Ницше замества идеала на познанието, откриването на истината с интерпретацията и оценяването. Първата фиксира винаги частичния и фрагментарен „смисъл“ на един феномен; второто определя йерархичната „ценност“ на смислите, обхваща в цяло фрагментите, без да заглушава или да премахва тяхната множественост. Тъкмо афоризмът е едновременно изкуството на интерпретацията и нещото за интерпретиране; поемата е едновременно изкуството на оценяването и онова, което бива оценявано. Тълкувателят е физиологът или лечителят, онзи, който разглежда феномените като симптоми и говори чрез афоризми. Оценяващият е артистът, който разглежда и създава „перспективи“, който говори поетично. Философът на бъдещето е артист и лечител – с една дума, законодател.  
Този образ на философа е също най-старият, най-древният. Образът е на предсократическия мислител, „физиолог“ и артист, тълкувател и оценител на света. Как да се разбира това вътрешно единение на бъдещето и изначалното? Философът на бъдещето същевременно изпитва стари светове, върхове и пещери, и създава само когато си спомня нещо същностно забравено. Това нещо според Ницше е единството на мисълта и живота.
Сложно единство: една стъпка за живота, една стъпка за мисълта. Начините на живот вдъхновяват начините на мислене, начините на мислене създават начините на живот. Животът активизира мисленето, а мисленето на свой ред утвърждава живота. Днес дори нямаме идея за това предсократическо единство. Имаме само примери, където мисълта обуздава и осакатява живота, вразумява го и където животът си го връща, като подлудява мисълта и се губи с нея.  Можем да избираме само между посредствени животи и луди мислители. Твърде разумни животи за един мислител, твърде луди мисли за един живеещ: Кант и Хьолдерлин. Но остава да се преоткрие красивото единство, така че лудостта да не е сама – единството, което прави от житейския анекдот афоризъм на мисълта и от оценностяването на мисълта една нова перспектива на живота. По някакъв начин тази предсократическа тайна е била изгубена още в началото.
[bookmark: _GoBack]Трябва да мислим философията като сила. А според закона за силите те не могат да се появят, без да се покрият с маската на преди съществуващи сили. Животът трябва най-напред да подражава на материята. Необходимо е било още в момента на раждането си в Гърция философската сила да се дегизира, за да оцелее. Трябвало е философът да заимства вървежа на предходните сили, да си сложи маската на жрец. Младият гръцки философ има нещо от стария източен жрец. По това все още се бърка: Зороастър и Хераклит, индусите и елеатите, египтяните и Емпедокъл, Питагор и китайците – всички възможни смесвания. Говори се за добродетелта на идеалния философ, за неговия аскетизъм, за любовта му към мъдростта. Не могат обаче да се отгатнат самотата и особената чувствителност, съвсем не мъдрите цели на едно опасно съществуване, които се крият под тази маска. Понеже е била изгубена още в началото, тайната на философията трябва да се открие в бъдещето. Следователно, историческото развитие на философията е било фатално, защото се е израждала, обръщала се е срещу себе си, оставяйки на маската да я подчини. Вместо единството на активен живот и утвърждаваща мисъл виждаме как мисленето си поставя задачата да съди живота, да му противопоставя предполагаемо по-висши ценности, да го мери по тези ценности, да го ограничава и осъжда. По такъв начин колкото повече мисълта става негативна, животът се обезценява, престава да е активен и се свежда до своите най-слаби, болестни форми, които единствено се схождат с така наречените висши ценности. Тържество на „реакцията“ над активния живот и на отрицанието над утвърждаващата мисъл. За философията последствията са тежки. Защото двете добродетели на философа законодател са били критиката на всички установени ценности, тоест ценностите, поставяни по-високо от живота и от принципа, от който зависят, както и създаването на нови ценности, ценностите на живота, които изискват друг принцип. Чук и преобразяване. Но докато върви упадъкът на философията, философът законодател отстъпва на подчинения философ. На мястото на критика на установените ценности и създателя на нови ценности и нови преоценки изниква консерваторът на приетите ценности. Философът престава да бъде физиолог или лекар, за да стане метафизик; престава да е поет, за да стане „публичен професор“. Заявява, че се подчинява на истината, на разума; но под тези изисквания на разума често се разпознават сили, които съвсем не са толкова рационални. Държави, религии, действащи ценности. Философията вече само преброява всички основания, които човекът приема, за да се подчинява. Философът призовава за любов към истината, но тази истина не прави никому нищо лошо („едно удобно, добродушно създание, уверяващо непрестанно всички съществуващи власти никой да не си създава неприятности заради него, в края на краищата то било само „чиста наука“[footnoteRef:2]). Философът оценява живота според своята способност да понася тежести, да се натоварва. Именно висшите ценности са тези тежести, тези товари. Такъв е духът на тежестта, който в една и съща пустиня обединява носача и носеното, реактивния и обезценен живот, негативната и обезценяваща мисъл. Тогава има само илюзия за критика и призрак на създаването. Защото нищо не е по-противоположно на създателя от носача. Създаването означава да се олекотява, да се разтоварва животът, да се изобретяват нови възможности за живот. Създателят е законодател – танцьор. Израждането на философията се появява ясно със Сократ. Ако метафизиката се определя чрез различаването на два свята, чрез противопоставянето на същност и привидност, истинно и лъжливо, умопостигаемо и сетивно, трябва да се каже, че Сократ измисля метафизиката: от живота той прави нещо, което трябва да бъде подложено на съждение, измервано, ограничено, а от мисълта прави мярка, граница, която се упражнява в името на висшите ценности – Божественото, Истината, Красивото, Доброто…Със Сократ се появява типът на доброволно и изтънчено подчинения философ. Но нека продължим със скок през вековете. Може ли да се помисли, че Кант възстановява критиката или че преоткрива идеята за философа законодател? Кант разобличава фалшивите претенции на познанието, но не поставя под въпрос идеала да се познава; разобличава фалшивия морал, но не поставя под въпрос претенциите на моралността, нито природата и произхода на нейните ценности. Той ни упреква за смесването на области и интереси, но областите остават непокътнати, а интересите на разума – свещени (истинското познание, истинският морал, истинската религия). Самата диалектика продължава тези фокуси. Диалектиката е изкуството, което ни кани да си възвърнем отчуждени свойства. Всичко се връща към Ума като двигател и продукт на диалектиката; или към съзнанието за себе си; или дори към човека като генерично същество. Но ако свойствата сами по себе си изразяват един умален живот и осакатяваща мисъл, за какво ни е да си ги възвръщаме или да ставаме техен истински субект? Била ли е премахната религията, когато свещенослужителят е бил поставен отвътре, във вярващия по начина на Реформацията? Бил ли е Бог умъртвен, когато човекът е заел неговото място и е било запазено основното, сиреч мястото? Единствената промяна е следната: вместо да бъде натоварен отвън, човекът сам слага тежестите на гърба си. Философът на бъдещето, философът-лечител ще диагностицира същото заболяване, което продължава с различни симптоми: Ценностите могат да се променят, човекът може да заема мястото на Бога, прогресът, щастието, ползата могат да заместват истината, доброто или божественото – по същество нищо не се променя, тоест перспективите или оценяванията, от които зависят ценностите, стари или нови. Постоянно сме подтиквани да се подчиним, да се нагърбим с товар, да признаем единствено реактивните форми на живота, обвинителните форми на мисълта. Когато не искаме повече, когато не можем повече да се товарим с висшите ценности, биваме приканвани все още да приемем „Реалността такава, каквато е“ – но Реалността такава, каквато е, е тъкмо това, което висшите ценности са направили от реалното! (Дори екзистенциализмът днес е запазил ужасяващия вкус да носи, да възприема, един собствено диалектически вкус, който го отдалечава от Ницше.) [2:  Вж. Фридрих Ницше. Несвоевременни размишления, Шопенхауер като възпитател, § 3. С., УИ „Св. Климент Охридски“, 1992, с. 172. Превод Харитина Костова-Добрева. – Б. пр. ] 

Ницше е първият, който ни учи, че не е достатъчно да се убие Бог, за да се извърши преобразуването на ценностите. В творчеството на Ницше версиите за смъртта на Бога са много, най-малко петнайсетина, и всички много красиви[footnoteRef:3]. Но тъкмо според една от най-красивите убиецът на Бога е „най-уродливият човек измежду всички люде“.  Ницше иска да каже, че човекът става още по-грозен, когато, без да има повече нужда от външна инстанция, сам си отказва онова, което му е било забранено, и спонтанно се натоварва с вътрешен ред и тежести, които не му изглеждат да идват отвън. Така историята на философията, от сократиците до хегелианците, остава история на дългите подчинения на човека и на основанията, които си дава, за да ги легитимира. Тази дегенерация не засяга само философията, а изразява по-общото бъдеще, най-фундаменталната категория на историята. Не просто факт в историята, а самият принцип, от който произтичат повечето събития, които са определили нашето мислене и нашия живот, симптоми на разграждането. Дотам, че истинската философия като философия на бъдещето е колкото историческа, толкова и вечна: тя трябва да е несвоевременна, винаги несвоевременна. <…> [3:  Понякога като първата голяма версия за смъртта на Бога се цитира текстът, озаглавен Безумният човек (Веселата наука, III, 125). Това не е съвсем така: Странникът и неговата сянка съдържа прекрасен разказ, озаглавен Затворниците. Този текст има тайнствен резонанс с Кафка.] 




ОТКЪСИ
ДИОНИС ФИЛОСОФ
„Героят е весел, ето какво е убягвало досега на авторите на Трагедията“. 
          1882
ДИОНИС И АПОЛОН: В ПОМИРЕНИЕ ПОМЕЖДУ СИ (ТРАГИЧНОТО)
Естетическата наука ще спечели много, ако стигнем не само до логическия извод, но и до непосредствената сигурност на прозрението, че по-нататъшното развитие на изкуството е свързано с двойствеността на Дионисовото и Аполоновото начало, също както продължението на рода зависи от двата пола при непрестанна борба помежду им и само с периодично настъпващо помирение. Тези наименования заемаме от гърците, които дават възможност на прозорливия наблюдател да вникне в дълбокомислените тайни учения за художествените им възгледи не чрез понятия, а чрез убедително ясните образи на техните богове. Нашето познание, свързано с техните два бога на изкуството, Аполон и Дионис, показва, че по отношение на произход и цели в света на гърците съществува огромно противоречие между изобразителното изкуство – Аполоновото – и неизобразителното – музиката, т.е. Дионисовото изкуство; и двете толкова различни влечения вървят успоредно, най-често в явна враждебност помежду си и предизвикващи се взаимно към раждането на все по-нови творби, за да продължат в тях борбата на онова противоречие, над което само привидно се прехвърля мост чрез общото слово „изкуство“, докато най-сетне чрез чудотворния метафизически акт на елинската „воля“ се явяват съчетани едно с друго и в това съчетание накрая възниква колкото Дионисовото, толкова и Аполоновото художествено творение – атическата трагедия.
За да разгледаме тези два инстинкта по-отблизо, нека си ги представим най-напред като два отделни свята на изкуството, света на съновиденията  и света на опиянението; между тези физиологични явления съществува съответно противоречие, както между Аполоновото и Дионисовото начало […][footnoteRef:4] [4:  Не можем да цитираме развитието на тази тема. Ницше характеризира Аполон чрез съня, пророчеството като истина на съня; мярата като предел на съня; и принципът на индивидуацията като красива привидност. Дионис той характеризира с опиянението; свръхмярата като истина на опиянението; разлагането или разтварянето на индивида в една изначална праоснова. В последващите съчинения Ницше открива други черти, за да определи Дионис (но тогава го определя спрямо персонажи, различни от Аполон).
] 

Това познание ни дава право да разглеждаме гръцката трагедия като Дионисов хор, който все отново намира отдушник в един Аполонов свят от образи. Хоровите партии, преплетени в трагедията, са следователно в известен смисъл утроба на целия така наречен диалог, т.е. на целия сценичен свят, на същинската драма. В няколко последователни разтоварвания тази праоснова на трагедията излъчва от себе си видението на драмата, което е пълно съновидение и поради това от епическо естество. От друга страна обаче, като обективация на едно Дионисово състояние тя представя не Аполоновото избавление чрез илюзията, а, обратно, гибелта на индивида и единението му с прабитието. В този смисъл драмата става Аполоново въплъщение на Дионисови прозрения и въздействия и поради това между нея и епоса зее огромна пропаст […]. Аполоновите явления, в които се обективира Дионис, не са вече „море вековечно, менливо тъчене, живот от пламтене“, каквато е музиката на хора, не онези само почувствани, още неизкристализирали в образ сили, в които възторженият Дионисов служител чувства близостта на бога. Сега от сцената говори яснотата и плътността на епическото изображение. Дионис не говори вече чрез сили, а като епически герой, почти с езика на Омир (Раждането на трагедията, 1 и 8)[footnoteRef:5]. [5:  Подбраните от Дельоз откъси под изведени от него теми у Ницше се привеждат по изданията на български език. Тук: Ницше. Раждането на трагедията и други съчинения. С., Наука и изкуство, 1990, с. 71-72; 103-105. Превод Харитина Костова-Добрева. – Б. пр., Л.Д.] 


ДИОНИС И СОКРАТ В ПРОТИВОПОСТАВЯНЕ (ДИАЛЕКТИКАТА)
Ключ към същността на Сократ ни предлага онова странно явление, „демонът на Сократ“. В особени ситуации, когато неимоверният му разум се разколебавал, той амирал здрава опора в прозвучаващия в такива мигове божествен глас. Винаги когато го долавял, той го разубеждавал. При тази напълно необикновена натура инстинктивната мъдрост се проявявала само за да се противопостави от време на време на съзнателното познание. Докато у всички продуктивни личности тъкмо инстинктът е творческо-утвърдителната сила, а съзнанието се намесва критично и разубеждаващо, при Сократ инстинктът става критик, а съзнанието творец – нещо наистина чудовищно per defectum, от недостиг [...]. Сократ, диалектическият герой в Платоновата драма, ни напомня сродния по същност Еврипидов герой, който с доводи „за“ и „против“ е принуден да защитава действията си и така често рискува да изгуби трагическото ни състрадание. Защото кой не би забелязал оптимистическия елемент в същността на диалектиката, ликуващ тържествено във всяко нейно заключение  и дишащ само в хладна яснота и осъзнатост? Същият този оптимистически елемент, проникнал веднъж в трагедията, задушава като плевел постепенно нейните Дионисови сфери и ги довежда неизбежно до самоунищожение – до смъртния скок в буржоазната драма.  Достатъчно е да си припомним самопоследствията от Сократовите максими: „Добродетелта е знание; човек греши само от незнание; който е добродетелен, той е щастлив“. В тези три основни форми на оптимизма е залегнала смъртта на трагедията. Защото сега вече добродетелният герой трябва да бъде диалектик, сега между добродетел и знание, между вяра и морал трябва да има по необходимост видима връзка, сега трансценденталната справедливост в решенията на Есхил е принизена до плиткия и безочлив принцип на „поетическата справедливост“ с обичайното deus ex machina [...]. С бича на своите силогизми оптимистическата диалектика прогонва музиката от трагедията, а това означава, че тя разрушава същността на трагедията – същност, която може да се интерпретира единствено като манифестация и нагледно изобразяване на Дионисовите състояния, като видим символ на музиката, като илюзорния свят на Дионисовото опиянение (Раждането на трагедията, 13 и 14)[footnoteRef:6]. [6:  Ницше, Раждането на трагедията, цит. съч., с. 128 – 133.] 


ДИОНИС И ХРИСТОС В ПРОТИВОРЕЧИЕ (РЕЛИГИЯТА)
Двата типа: Дионис и Разпнатия. – Да се определи дали типът на религиозния човек е форма на отпадане (големите новатори са всички без изключение болнави и епилептици); но дали така не се пропуска определен тип религиозен човек, езическият? Нима езическият култ не е форма на признание към живота, на утвърждаване на живота? Не е ли неговият висш представител в самата си личност апология и обожествяване на живота? Типът на един щастливо развит дух, преливащ в радостен екстаз. Дух, който в себе си поглъща и изкупва противоречията и двусмислията на живота. Тук ще поставя Дионисовия идеал на гърците: религиозното утвърждаване на живота като цяло, в който нищо не се отрича, нищо не се отсича (за отбелязване е, че сексуалният акт се съпровожда от дълбочина, тайна, уважение). Дионис срещу „Разпнатия“: ето го контрастът. Разликата помежду им не е в тяхното мъченичество, което има различен смисъл. В първия случай самият живот, вечната му плодовитост и вечното му завръщане причиняват мъка, разрушение, желание за небитие. В другия случай страданието, „невинният Разпнат“ свидетелстват срещу живота и го осъждат. Досещаме се, че проблемът е за смисъла на живота: християнски или трагичен смисъл? В първия случай трябва да е път, водещ към светостта; във втория съществуването изглежда достатъчно свято само по себе си, за да оправдае на всичко отгоре едно огромно страдание. Трагичният човек утвърждава и най-острото страдание, до такава степен е силен, богат, способен да обожестви съществуването; християнинът отрича дори най-щастливата участ на земята; беден, слаб, обезнаследен и подложен на всички видове страдания в живота. Богът на кръста е проклятие на живота, предупреждение човек да се отърси от него; разчлененият Дионис е обещание за живот, възражда се вечно и се връща из самата основа на своя рязпад (1888, Воля за мощ).

ДИОНИС И АРИАДНА В ДОПЪЛВАНЕ (ДИТИРАМБЪТ)
Ха!
А ме подлагаш на мъчения, глупако,
Разкъсваш гордостта ми!
Любов ми дай! — Кой ще ме сгрее?
Кой ще ме обича? — дай ръце горещи,
дай ми сърца като мангали.
Дай на мене най-самотния между всички,
леда, ах, седморний лед дори,
който учи ме да се топя от мъка
и по врагове дори,
дай, да, отдай,
най-люти враже,
себе си на мен!
Изчезна!
Дори и той избяга!
последният едничък мой другар,
моят върл враг,
моят непознат,
моят бог джелат!
О, не! Върни се пак
При най-самотния от всички!
О, върни се пак!
Всички мои сълзи поройно
летят на потоци към тебе
и моят сетен пламък на сърцето
лумва нагоре към тебе на небето.
О, върни се пак,
незнайни Боже мой! Моя болка!
                                  Сетно мое щастие![footnoteRef:7] [7:  Фридрих Ницше. Тъй рече Заратустра. Книга за всички и никого. С. 1990, с. 263-264. Превод Жана Николова Гълъбова. Последните редове са добавени според варианта във френския оригинал. – Б. пр., Л.Д. ] 

(Светкавица. Дионис се явява в изумрудена красота)
	Бъди внимателна, Ариадна.
	Малки са ушите ти, ушите ти са мойте.
	Сложи в тях благоразумно слово!
	Не трябва ли първо да се мразим, ако е речено да се обичаме?
Аз съм твоят лабиринт…
(1888, Дионисийски дитирамби, възпроизведени с допълнения по книга IV „Магьосникът“ на Тъй рече Заратустра)

ДИОНИС И ЗАРАТУСТРА В СРОДСТВО (ИЗПИТАНИЕТО)
Тогава нещо ми заговори безгласно: „Знаеш ли го, Заратустра?“
А аз, изтръпнал, извиках от ужас при този шепот и кръвта се отдръпна от лицето ми: ала аз мълчах.
Тогава за втори път то ми каза безгласно: „Ти го знаеш, Заратустра, но го не казваш!“
Накрая аз отговорих подобно на някой вироглавец: „Да, зная го, но не искам да го кажа!“
Тогава то отново ми каза безгласно: „Не искаш ли, Заратустра? Мигар това е вярно? Не се крий в упорството си!“
И аз заплаках и затреперих като дете и възкликнах:
„Ах, аз бих искал, но как мога да го кажа? Не настоявай! Свръх силите ми е!“
Тогава то отново ми каза безгласно: „Що се иска от тебе, Заратустра? Кажи своята дума и рухни!“
А аз отвърнах: „Ах, мигар то е моя дума? Кои съм аз? Аз очаквам по-достоен. Аз не заслужавам дори да рухна заради него.“ 
Тогава то ми каза отново безгласно: „Що се иска от тебе, Заратустра? Ти все още не си достатъчно смирен. Смирението има най-коравата кожа.“
А аз отвърнах: „Що не понесе вече кожата на моето смирение! В подножието на моята висина живея аз: колко са високи моите върхове? Никой още не ми го е казал. Ала добре познавам аз моите долини.“
Тогава то отново ми каза безгласно: „О, Заратустра, комуто е предопределено да мести планини, той мести също долини и низини.“
А аз отговорих: „Все още думата ми не е преместила планини, а каквото говорех, все още не е стигнало до людете. Аз се запътих наистина при людете, но все още не съм стигнал до тях.“
Тогава то отново ми каза безгласно: „Що знаеш ти за това? Росата пада по тревата, когато нощта е най-безмълвна.“
А аз отвърнах: „Те ми се подиграваха, когато намерих своя собствен път и тръгнах по него: и наистина тогава трепереха моите нозе.“
И тъй ми казваха те: „Ти отвикна от пътя, а ето че си отвикнал и да ходиш!“
Тогава то отново ми каза безгласно: „Какво значение имат техните подигравки! Ти си човек, отвикнал да се покорява, сега ти трябва да заповядваш! 
Знаеш ли кой е най-потребен на всички? Този, който заповядва великото!
Да се осъществи великото, е трудно: ала още по-трудно е да заповядваш нещо велико.
Ето най-непростимото у тебе: ти имаш власт, а не искаш да бъдеш господар.“
А аз отговорих: „На мене ми липсва гласът на лъва, за да заповядвам.“
Тогава то промълви отново като с шепот: „Най-тихите думи са тези, които докарват буря. Мисли, които долитат с крачка на гълъб, управляват света.
О, Заратустра, ти си длъжен да вървиш като сянка на онова, което трябва да дойде: тъй ти ще заповядваш и заповядвайки, ще вървиш напред.“
А аз отговорих: „Аз се срамувам.“
Тогава то отново ми каза безгласно: „Ти трябва още да станеш дете и без срам.
Все още живее в тебе гордостта на младостта, късно си станал млад: ала който иска да стане дете, трябва да превъзмогне и своята младост.“
А аз дълго размислях и треперех. Накрай казах същото, което бях казал още в самото начало: „Не искам!“
Тогава се разнесе смях около мене. Горко ми! Този смях разкъса вътрешностите ми и раздра сърцето ми!
И за последен път то ми каза: „О, Заратустра, твоите плодове са вече зрели, но ти не си зрял за твоите плодове!
И тъй ти пак трябва да се оттеглиш в твоята самота: защото трябва още да зрееш.“[footnoteRef:8]                                                                                                   (Тъй рече Заратустра, II, Най-тихият час) [8:  Фридрих Ницше. Тъй рече Заратустра. Книга за всички и никого. С. 1990, с. 160-162. Превод Жана Николова Гълъбова. ] 

